Gigantul rețelelor de socializare Meta a suferit marți o pană masivă pe mai multe dintre platformele sale, afectând Facebook, Instagram și Messenger, dar care "s-a rezlvat la scurt timp" după ce problemele au început să fie raportate de către utilizatori, potrivit AFP.
"În cursul zilei de astăzi, o problemă tehnică i-a împiedicat pe utilizatori să acceseze unele dintre serviciile noastre. Am rezolvat această problemă cât mai repede posibil pentru toți cei afectați și ne cerem scuze pentru orice inconvenient cauzat", a declarat un purtător de cuvânt al grupului, Andy Stone, pe X (fostul Twitter), la mai puțin de o oră după ce a recunoscut întreruperea.
Problemele par să fi apărut marți în jurul orei 17:00, când utilizatorii au raportat că au fost scoși afară subit din conturile lor de Facebook și Facebook Messenger, fără posibilitatea de a se reconecta.
Utilizatorii au relatat că platforma Facebook i-a informat că au introdus parola greșită când încercau să reintre în conturi.
Downdetector, care urmărește problemele tehnice de pe platformele digitale, a înregistrat până la 580.000 de raportări ale utilizatorilor pentru Facebook la nivel mondial și până la 92.000 pentru Instagram în jurul orei 15:30 GMT.
"Suntem conștienți de o problemă care afectează conexiunea cu Facebook. Echipele noastre de ingineri lucrează în mod activ pentru a rezolva problema cât mai repede posibil", a precizat grupul californian pe site-ul său, referindu-se la posibile probleme operaționale.
Aproape 4 miliarde de persoane utilizează în fiecare lună cel puțin una dintre platformele grupului (Facebook, Instagram, Messenger, WhatsApp).
Val de glume pe X
Utilizatorii rețelelor de socializare s-au îndreptat spre "X" după ce Facebook și Instagram par să fi căzut din nou marți seara în întreaga lume, postând numeroase glume și ironii la adresa companiei Meta a lui Mark Zuckerberg.
"Dacă citiți acest mesaj, este pentru că serverele noastre funcționează", a glumit Elon Musk, proprietarul X, în timp ce contul platformei a postat: "Știm de ce sunteți cu toții aici în acest moment".
everyone coming on Twitter to check if Instagram and Facebook is down or not pic.twitter.com/rf2LEtCByg
— ☔ (@Whotfismick) March 5, 2024
Eșecurile din trecut
Platformele sunt afectate în mod regulat de defecțiuni de moment, dar cele de mai mare amploare amintesc importanța pe care au căpătat-o în viața de zi cu zi.
WhatsApp, serviciul de mesagerie extrem de popular, cumpărat de Facebook în 2014 pentru peste 19 miliarde de dolari, a suferit o pană majoră în octombrie 2022.
În anul precedent, tot în octombrie, cele patru servicii ale grupului au trecut printr-o întrerupere fără precedent: Downdetector a înregistrat mai mult de 5,6 milioane de raportări din întreaga lume într-o singură oră.
Incidentul a aruncat compania lui Mark Zuckerberg într-o dublă criză, într-un moment în care aceasta se confrunta deja cu dezvăluirile făcute de Frances Haugen, un fost inginer care a acuzat grupul că pune "profiturile" înaintea siguranței utilizatorilor.
Această frază repetată pe scară largă a bântuit compania de când a fost redenumită Meta. (foto: Rokas Tenys, Dreamstime.com)